Olsen-banden går i krig

Olsen-banden går i krig er en dansk film fra 1978 og den tiende i rækken af Olsen-bandenfilm. Manuskriptet er skrevet af Henning Bahs og filmens instruktør Erik Balling.

Filmen var en stor succes i biograferne med over en million solgte billetter og er den tredjemest sete danske film i nyere filmhistorie - kun overgået af sine to forgængere i serien: Olsen Banden ser rødt og Olsen Banden deruda'.

Handling 

Egon kommer denne gang ud af fængslet uden plan fordi han er kommet for tidligt ud. Han bliver nemlig løsladt på grund af dronningens fødselsdag, noget som han er meget sur over, fordi han skulle have et møde med en landsretssagfører. Mens Egon har været i fængsel, har Yvonne fået arbejde. Egon har altså ingen plan, hvorfor de må bruge Bennys plan – noget som Kjeld ikke er særlig tryg ved da han er sikker på at det går galt. Det går da også galt idet Egon spolerer Bennys kup med vilje for så at komme tilbage i fængslet og få førnævnte møde med landsretssagføreren.

Da Egon kommer ud af fængslet, er Benny naturligvis sur på Egon, men denne gang kommer Egon ud med en stor plan. Han har fundet ud af at EF vil gøre Danmark til en ferieregion i Fællesmarkedet. Planerne er tophemmelige, og den tyske ferieindustri vil betale formuer for at få fingre i dem. Derfor lægger Egon en snedig plan der skal bringe banden i besiddelse af de mikrofilmede planer, som ligger i en boks i det højhus hvor den såkaldte Rigsregistrator holder til. Tingene begynder imidlertid at gå skævt. Direktør Bang-Johansen (Bjørn Watt-Boolsen) opdager hvad banden har for. Han sender sin skånselsløse dræber "Bøffen" (Ove Verner Hansen) afsted for at gøre det af med Egon. Egon bindes bl.a. fast til Rådhusuret i København. Snart vil den store viser skubbe Egon ned i afgrunden – med mindre Kjeld (Poul Bundgaard) og Benny (Morten Grunwald) når frem i tide, hvilket de med nød og næppe gør.

Om filmen 

Titlen Olsen-banden går i krig betyder, at banden går i krig mod nogen eller noget. I filmen er banden ved at sælge filmen om operation Daisy-land, hvor Danmark skal blive et ferieland, til tyske entreprenørfirmaer. Dette er nærmest en 'krigserklæring' til landet, som de alligevel er meget utilfredse med. Det kommer til udtryk ved, at Kjelds kone Yvonne klager over, at 50% af hendes løn bliver taget af regeringen, samt Egon generelt påpeger, at Danmark ikke har gjort noget godt for dem. Overfor står så EF, som Danmark var blevet medlem af i 1973. Der fremvises et komisk syn på Danmarks fremtid i EF i filmen, da der var mange der så det som, at EF ville bruge Danmark som den rene feriepark, og som Egon Olsen selv kalder det, ville Danmark blive det rene "Daisy-land".

En af lokaliteterne i filmen er Rigsregistraturen i Lundtofte, idet den benyttede bygning dog i virkeligheden er Herlev Sygehus. I bygningen findes mikrofilmen om projekt ‘’Daisyland’’. Rigsregistraturen, nu Det Centrale Kriminalregister eller bare kriminalregistret, indeholder oplysninger om straffeafgørelser i kriminalsager og andre relevante oplysninger om borgere. En anden karakteristisk lokalitet er Københavns Rådhus, hvor banden klatrer rundt på tårnurets visere. Også her blev der dog snydt, idet man opbyggede en kopi af tårnuret hos Nordisk Film. Urskiven på denne er en halv gange større end den rigtige. En scene med en person der klatrer rundt på et tårnur forekom for øvrigt i den britiske film De 39 trin fra samme år.

Flyet som den Sorte Baron flyver var på daværende tidspunkt ejet af Sterling Airways deraf de rød-hvide farver. Det havde registreringen OY-SAV. I filmen er OY erstattet med med D, så flyet hedder D-SAV. Sidenhen blev flyet solgt og ombygget til fotoflyvning, og i dag (2021) indregistreret i Tyskland under navnet D-ISAV og stadig aktivt som fotoflyver.

Medvirkende 
 Ove Sprogøe – Egon
 Morten Grunwald – Benny
 Poul Bundgaard – Kjeld
 Kirsten Walther – Yvonne
 Axel Strøbye – Kriminalassistent Jensen
 Ole Ernst – Politiassistent Holm
 Bjørn Watt Boolsen – Bang Johansen
 Ove Verner Hansen – Bøffen
 Edward Fleming – Den Sorte Baron
 Ejner Federspiel – Nattevagt
 Emil Hass Christensen − Fængselsinspektør
 Bjørn Puggaard-Müller − Statssekretær i Rigsregistraturen
 Birger Jensen − Medarbejder i Rigsregistraturen
 Holger Perfort − Medarbejder i Rigsregistraturen
 Holger Vistisen − Medarbejder i Rigsregistraturen
 Karl Stegger − Chefkok i Rigsregistraturen
 Claus Nissen − Mand ved ølautomat
 Kirsten Hansen-Møller − Kantinedame
 Hanne Løye − Fru Hansen
 Poul Thomsen − Vinduespudser på rådhus
 Kirsten Norholt − Stewardesse
 Henning Palner − Pilot
 Ernst Meyer − Politimand
 Solveig Sundborg − Frue
 John Martinus − Medarbejder på rådhus
 Jørgen Beck − Medarbejder på rådhus
 Bertel Lauring − Taxichauffør
 Tom McEwan − Indehaver af porcelænsbutik

Trivia 
 Ove Sprogøes søn Henning arbejdede som produktionsassistent på filmen og havde en statistrolle som buspassager. Senere blev han selv skuespiller.
 Fængselsbandet i slutningen af filmen var Papa Bues Viking Jazzband, som i 1968 lavede den første udgave af titelmelodien til Olsen-banden.
 Den 27. august 2008 udgav Post Danmark et frimærke til ære for Erik Balling, hvorpå der ud over et portræt af instruktøren også var en scene fra filmen med Yvonne og Egon.
 Filmen blev i 1979 genindspillet i Norge under titlen Olsenbanden og Dynamitt-Harry mot nye høyder som den tiende fortsættelse af Olsenbanden.

Referencer

Ekstern henvisning 
 
 Olsen-Banden-lokationer

Går i krig
Danske film fra 1978
Film instrueret af Erik Balling